Η απόφαση 2004/512/ΕΚ θεσπίζει το σύστημα πληροφοριών για τις θεωρήσεις (VIS) για την κοινή χρήση δεδομένων θεωρήσεων μεταξύ των κρατών μελών της Ευρωπαϊκής Ένωσης (ΕΕ). Αυτό δίνει τη δυνατότητα στις εξουσιοδοτημένες εθνικές αρχές να εισάγουν και να επικαιροποιούν τα δεδομένα θεωρήσεων και να τα συμβουλεύονται ηλεκτρονικά. Ο κανονισμός (ΕΕ) 2019/817 για τη θέσπιση πλαισίου διαλειτουργικότητας μεταξύ συστημάτων πληροφοριών της ΕΕ στον τομέα των συνόρων και των θεωρήσεων (βλέπε σύνοψη) τροποποίησε την απόφαση, ενημερώνοντας το άρθρο σχετικά με την αρχιτεκτονική ΤΠ του συστήματος. Η απόφαση 2004/512/ΕΚ καταργήθηκε με τον κανονισμό (ΕΕ) 2021/1134. Οι σχετικοί κανόνες της απόφασης ενσωματώθηκαν στον κανονισμό VIS. Αρχιτεκτονική Το VIS βασίζεται σε μια κεντρική αρχιτεκτονική ΤΠ. Από τη θέσπιση του κανονισμού (ΕΕ) 2019/817, το εν λόγω σύστημα απαρτίζεται από: την κεντρική υποδομή του κοινού αποθετηρίου δεδομένων ταυτότητας, που περιέχει βιογραφικά και βιομετρικά δεδομένα υπηκόων τρίτων χωρών (που έχει συσταθεί βάσει του άρθρου 17 του κανονισμού (ΕΕ) 2019/817)· ένα κεντρικό σύστημα πληροφοριών, που αναφέρεται ως το κεντρικό σύστημα πληροφοριών για τις θεωρήσεις (CS-VIS)· μια εθνική διεπαφή σε κάθε κράτος μέλος για την παροχή σύνδεσης με την αρμόδια κεντρική εθνική αρχή του αντίστοιχου κράτους μέλους· μια δομή επικοινωνίας μεταξύ του CS-VIS και των εθνικών διεπαφών· έναν ασφαλή δίαυλο επικοινωνίας μεταξύ του συστήματος εισόδου/εξόδου του κεντρικού συστήματος και του CS-VIS· έναν ασφαλή δίαυλο επικοινωνίας μεταξύ του κεντρικού συστήματος VIS και της κεντρικής υποδομής: της ευρωπαϊκής πύλης αναζήτησης, η οποία διευκολύνει τη γρήγορη, απρόσκοπτη, αποτελεσματική, συστηματική και ελεγχόμενη πρόσβαση των αρχών των κρατών μελών και των υπηρεσιών της ΕΕ στα συστήματα πληροφοριών της ΕΕ, σε δεδομένα του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και στις βάσεις δεδομένων της Ιντερπόλ (που έχουν συσταθεί βάσει του άρθρου 6 του κανονισμού (ΕΕ) 2019/817)· του κοινού αποθετηρίου δεδομένων ταυτότητας. Ανάπτυξη και προσαρμογή συστημάτων Ο Οργανισμός της Ευρωπαϊκής Ένωσης για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης (eu-LISA) ευθύνεται για την ανάπτυξη: του CS-VIS· της εθνικής διεπαφής σε κάθε κράτος μέλος· της δομής επικοινωνίας μεταξύ του CS-VIS και των εθνικών διεπαφών. Τα κράτη μέλη είναι υπεύθυνα για την προσαρμογή των εθνικών τους υποδομών. Eκτελεστικές αρμοδιότητες της Ευρωπαϊκής Επιτροπής Η Επιτροπή έχει την εξουσία να εκδίδει εκτελεστικές πράξεις για θέματα όπως: ο σχεδιασμός της υλικής αρχιτεκτονικής ΤΠ του συστήματος· οι τεχνικές πτυχές, που αφορούν την προστασία των δεδομένων προσωπικού χαρακτήρα· οι τεχνικές πτυχές που έχουν σοβαρές οικονομικές επιπτώσεις για τους προϋπολογισμούς των κρατών μελών ή που έχουν σοβαρές τεχνικές επιπτώσεις για τα εθνικά συστήματα των κρατών μελών· η ανάπτυξη προδιαγραφών ασφάλειας, περιλαμβανομένων και βιομετρικών πτυχών. Εκθέσεις Η Επιτροπή υποβάλλει ετήσια έκθεση προόδου στο Ευρωπαϊκό Κοινοβούλιο και το Συμβούλιο της Ευρωπαϊκής Ένωσης. Κατάργηση Η απόφαση 2004/512/ΕΚ καταργείται με τον κανονισμό (ΕΕ) 2021/1134, εν αναμονή της εφαρμογής του VIS.